
RAPORT DE SPECIALITATE  

privind aprobarea proiectului modelului de steag al orașului Deta, județul Timiș

Legea nr. 141/2015 reglementează condițiile privind aprobarea, arborarea și folosirea de către unitățile administrativ-teritoriale a steagurilor proprii, ca simbol local, fiecare unitate administrativ teritorială putând supune aprobării Guvernului steagul propriu și unic pe baza hotărârii autorității deliberative.


Forma și dimensiunile steagului unității administrativ-teritoriale sunt cele stabilite, în condițiile legii, pentru drapelul României, iar aprobarea modelului steagurilor unităților administrativ-teritoriale se face prin hotărâre a Guvernului. Culoarea și însemnele distinctive ale steagului unității administrativ-teritoriale nu pot aduce atingere simbolurilor naționale și nu pot conține simboluri naționale ale altor state. Pe steagul unității administrativ-teritoriale poate fi reprodusă și stema unității

administrativ-teritoriale, aprobată conform legii, precum și denumirea acesteia în formatul orașul, județul și România.

Proiectul modelului de steag al unității administrativ-teritoriale va fi supus dezbaterii publice și consultării locuitorilor, în vederea stabilirii variantei reprezentative, iar hotărârea consiliului local, privind aprobarea proiectului modelului de steag se va transmite, împreună cu un memoriu justificativ Ministerului Dezvoltării Regionale și Administrației Publice.

Ministerul Dezvoltării Regionale și Administrației Publice transmite proiectul modelului de steag, împreună cu memoriul justificativ, Comisiei Naționale de Heraldică, Genealogie și Sigilografie a Academiei Române. În baza acestor documente și după primirea avizului consultativ al Comisiei Naționale de Heraldică, Genealogie și Sigilografie a Academiei Române, Ministerul Dezvoltării Regionale și Administrației Publice elaborează proiectul de hotărâre și îl supune Guvernului spre aprobare.

Drapelul propriu al unităţii administrative-teritoriale va putea fi folosit şi cu

prilejul unor manifestări de interes local, precum şi în cadrul acţiunilor protocolare sau festive, în condiţiile Legii nr.141/2015, cu modificarile si completarile ulterioare.

Acesta nu poate depăşi în dimensiuni şi număr de exemplare drapelul României şi

drapelul Uniunii Europene, urmând a fi amplasat la acelaşi nivel cu acestea.

Descrierea heraldică a steagului:


Steagul Orașului Deta este format conform anexei nr.1, dintr-o pânză dreptunghiulară cu proporția între lățimea și lungimea steagului de 2/3, de culoare alb cu stema localității imprimată în centru. În partea de sus este inscripţionat statutul și denumirea localitǎţii “Orașul Deta”, iar jos denumirea Județului „Județul Timiș”, cu litere de culoare roșie.


Steagul se fixează pe hampă în partea stangă, pe lăţime.
Descrierea stemei


Stema orașului Deta se compune dintr-un scut triunghiular cu marginile rotunjite, tăiat.În partea superioară, în câmp de hermină, se află o coroană imperială de aur.În vârful scutului, în câmp roșu, se află două mâini înfrățite care susțin o cruce cu capetele treflate, flancată de o parte și de alta de două cununi de grâu, fiecare cu câte 6 spice de aur.Scutul este timbrat de o coroană murală de argint cu 3 turnuri crenelate.
Semnificațiile elementelor însumate


Coroană imperială face referire la coroana lui Carol al II-lea, simbol care reprezintă un sigiliu al unui act oficial din 1724, prin care se atestă documentar această localitate; așezarea coroanei pe câmpul de hermină atestă faptul că localitatea a aparținut de-a lungul timpului unor nobili ai Casei regale de Habsburg. Cele două cununi de grâu reprezintă una din ocupațiile de bază ale locuitorilor, agricultura. Cele două mâini înfrățite și crucea simbolizează buna înțelegere, armonia, înfrățirea oamenilor de diferite etnii care locuiesc în zonă. Crucea reprezintă atât crucea greacă, simbol al ortodoxiei, cât și crucea latină, simbol al credinței catolice. Coroana murală cu 3 turnuri crenelate semnifică faptul că localitatea are rangul de oraș.


Culoare albă transmite puritate, curăţenie, şi neutralitate.

 Prin urmare vă rog să aprobați varianta finală a proiectului de steag al orașului Deta, județul Timiș conform anexa nr. 1.

